Michael Bublé se seuntjie het kankerMichael Bublé, sy vrou en twee seuntjies. Foto: Facebook “Ons is platgeslaan oor ons oudste seun, Noah, wat met kanker gediagnoseer is en tans behandeling in die VSA ontvang,” het die 41-jarige Bublé op Facebook geskryf. Bublé en sy vrou, Luisana Lopilato, het intussen hul loopbane eenkant geskuif om op hul seun se gesondheid te fokus. “In die moeilike tyd versoek ons net julle gebede en respek vir ons privaatheid. Ons het ŉ lang pad wat voorlê en hoop dat ons met die ondersteuning van ons familie, vriende en aanhangers en God se wil die geveg sal wen,” het Bublé gesê. Die egpaar het nie bekend gemaak watter soort kanker hul seuntjie het nie. Lopilato, ŉ Argentynse aktrise en model, het ook die nuus in Spaans op haar Facebook-blad bekend gemaak. Die egpaar se ander seuntjie, Elias, is in Januarie gebore.